На основу чл. 10. и 12. Закона о удружењима и фондацијама Републике Српске ("Службени гласник Републике Српске" бр. 52/01 и 42/05) Оснивачка Скупштина Удружења грађана „Родитељи ЗА права дјеце“ (у даљем тексту: Удружење) на сједници одржаној дана 30.09.2021. године, донијела је сљедећи:

**СТАТУТ УДРУЖЕЊА ГРАЂАНА**

**„Родитељи ЗА права дјеце“**

I ОСНОВНЕ ОДРЕДБЕ

Члан 1.

Оснивачи Удружења овим Статутом уређују:

1) назив, сједиште, облик и садржај печата Удружења;

2) циљеве и дјелатност Удружења;

3) поступак пријема и искључења чланова;

4) права и обавезе чланова Удружења;

5) органе Удружења, начин њиховог избора и опозива, овлашћења, кворум и правила гласања, укључујући и специфична питања о којима се одлучује квалификованом већином, трајање њиховог мандата, поступак за сазивања Скупштине;

6) начин подношења финансијског извјештаја и извјештаја о раду;

7) правила која се примјењују за стицање и располагање средствима Удружења, орган овлашћен за надзор над кориштењем ових средстава;

8) поступак за измјену и допуну Статута, овлашћење и начин доношења других општих аката;

9) заступање;

10) услове и поступак за спајање, раздвајање, трансформацију и поступак оснивања подручних јединица, канцеларија, клубова Удружења на територији БиХ и начин престанак рада Удружења;

12) поступак расподјеле преостале имовине у случају престанка рада Удружења;

13 јавност рада и информисања;

14) завршне одредбе.

Члан 2.

Граматички изрази употријебљени у овом Статуту за означавање мушког или женског рода означавају оба рода.

II НАЗИВ, СЈЕДИШТЕ, ОБЛИК И САДРЖАЈ ПЕЧАТА УДРУЖЕЊА

Члан 3.

Назив Удружења је: „Родитељи ЗА права дјеце“.

Члан 4.

Сједиште удружења је у Бијељини, Патковача блок 1, број 60.

Члан 5.

Удружење може промијенити назив и сједиште Удружења, о чему одлучује Скупштина Удружења, у складу са Законом и Статутом Удружења.

Члан 5а.

Удружење има свој печат. Печат је округлог облика на којем пише Удружење грађана „Родитељи ЗА права дјеце“.

Број печата, начин њиховог чувања и употребе утврдиће се одлуком скупштине Удружења.

Члан 6.

Удружење има свој трансакциони рачун код пословне банке.

III ЦИЉЕВИ И ДЈЕЛАТНОСТ УДРУЖЕЊА

Члан 7.

Удружење се оснива ради постојања заједничких интереса оснивача и чланова и окупља родитеље, грађане и друга физичка и правна лица са циљем заштите права дјеце гарантованих Уставом Републике Српске, Конвенцијом о правима дјетета, те другим актима домаћег и међународног законодавства који се односе на права дјеце и побољшање квалитета њиховог живота; стварање бољих животних услова дјеце, побољшање квалитета у образовању, предшколским установама, здравственој заштити, спорту, те свим другим видовима јавних дјелатности које се баве правима дјеце; пружање хуманитарне помоћи дјеци и њиховим породицама којима је то потребно; залагање за побољшање друштвеног положаја породице, поштовање Уставом и законом гарантоване посебне заштите мајке и дјетета; пружање подршке породици и дјеци пред органима управе и поступцима које воде у сврху остваривања својих права и у свим поступцима пред државним и другим органима у којима се одлучује о правима дјетета; пружање подршке младим брачним паровима са циљем смањења одлива радно способног становништва у друге земље; организација семинара, предавања, радионица и других видова јавних скупова у складу са циљевима Удружења; развијање, његовање и јачање партнерских односа са осталим удружењима грађана, те другим субјектима и државним институцијама које својим радом желе да допринесу побољшању положаја дјеце у друштву и једниким могућностима за остваривање њихових права.

Удружење подстиче и координира активност својих чланова на остваривању заједничких циљева и задатака, у складу са Законом о удружењима и фондацијама и другим законским прописима, а на бази својих програмских циљева ради којих је Удружење и основано.

Удружење дјелује и активно је на локалном, ентитетском, државном, те међународном нивоу.

Оснивачи су сагласни да основне циљеве и дјелатности Удружења чине:

- заштита права дјеце и побољшање квалитета њиховог живота;

- стварање бољих услова живота дјеце;

- побољшање квалитета у основном и средњем образовању, предшколским установама, здравственој заштити, спорту и другим видовима дјелатности;

- пружање хуманитарне помоћи и организовање хуманитарних акција (концерата, донаторских вечери и слично) са циљем помагања дјеци из социјално угрожених породица.

- пружање подршке младим брачним паровима са циљем смањења одлива радно способног становништва у друге земље;

- сарадња са удружењима грађана, те другим субјектима и државним институцијама.

Наведене активности Удружење спроводи самостално или у сарадањи са другим удружењима и организацијама у оквиру својих дјелатности и у складу са Законом.

Члан 8.

Удружење је нестраначко, невладино, непрофитно, добровољно удружење, основано ради заједничких интереса оснивача, које своје активности финансира прилозима донатора, добровољним прилозима активних и потпомажућих чланова, или из других извора који су утврђени законом.

IV ПОСТУПАК ПРИЈЕМА И ИСКЉУЧЕЊА ЧЛАНСТВА

Чланство

Члан 9.

Оснивачи и лица која накнадно приступе Удружењу у складу са одредбама Статута су чланови Удружења.

Чланови Удружења могу бити физичка и правна лица.

Чланство се стиче потписивањем приступнице Удружењу, а на захтјев заинтересованог лица. Приликом потписивања приступнице, члан бива упознат и са етичким кодексом Удружења, а што потврђује својим потписом приликом ступања у чланство Удружења. Садржај, изглед приступнце и садржај етичког кодекса, прописује Скупштина Удружења.

Све одлуке о пријему у чланство, као и о искључењу из чланства доноси Скупштина удружења.

Примљени члан уписује се у евиденцију чланова.

Члан 10.

Поред оснивача, Удружење може имати сљедеће категорије чланства:

1) активне и

2) потпомажуће.

Члан 11.

Активни чланови Удружења су:

1) лица која активно раде у Удружењу или обављају стручне и административне и друге послове у Удружењу и учествују у раду Скупштине;

2) лица која активно врше повјерене дужности у органима управљања и радним тијелима Удружења и учествују у раду Скупштине.

Члан 12.

Потпомажући чланови Удружења су:

1) грађани и правна лица која својим прилозима или обављањем одређених активности потпомажу рад и дјелатности Удружења у остваривању циљева и задатака Удружења.

2) потпомажуће чланове Удружења бира Скупштина о чему доноси одговарајућу одлуку.

Одлука ступа на снагу даном доношења.

3) потпомажући чланови немају право одлучивања у Удружењу, али могу упућивати своје приједлоге и сугестије у вези са унапређењем рада Удружења, који ће се разматрати и евентуално усвајати на сједницама Скупштине Удружења.

Члан 13.

Скупштина може одлуком одредити да потпомажући чланови постану и активни чланови уколико својим радом и залагањем активно доприносе остваривању циљева због којих је Удружење основано.

Додјела признања

Члан 14.

У знак признања за савјесно испуњавање задатака, за посебне резултате и за савјестан и предан рад, Удружење може похвалити и наградити своје чланове и друга физичка и правна лица, те у складу са тим на пригодан начин уручивати плакете и захвалнице чији ће облик и начин додјељивања прописати Скупштина посебним актом. О додјели плакета и захвалница одлучује Скупштина у сваком конкретном случају.

Престанак чланства

Члан 15.

Чланство у Удружењу престаје:

1) добровољним иступањем,

2) искључењем,

3) брисањем из евиденције,

4) смрћу,

5) престанком Удружења.

Члан 16.

Сваки члан Удружења може слободно иступити из чланства. Иступање члан врши писменом изјавом. Са одлуком члана Удружења о иступању из чланства, упознаје се Предсједник Удружења, након чега се врши евидентирање иступања и брисање из евиденције чланова.

Члан 17.

Искључење је могуће на основу одлуке Скупштине уколико активни или потпомажући члан својим понашањем, деловањем или нечињењем нанесе било какав вид штете угледу и раду Удржења.

Члан 18.

Брисање члана из евиденције врши се када члан из неоправданих разлога занемарује вршење својих дужности.

Одлуку о брисању доноси Скупштина Удружења квалификованом већином.

Иступање и брисање из Удружења повлачи са собом и опозив тог члана, уколико је изабран на одређену функцију, односно представника Удружења.

V ПРАВА И ОБАВЕЗЕ ЧЛАНОВА УДРУЖЕЊА

Члан 19.

Права чланова Удружења су:

1) да бирају органе Удружења и да у њих буду бирани,

2) да дају приједлоге, мишљења и сугестије,

3) да прате рад Удружења и покрећу иницијативе за рјешавање питања од интереса за Удружење,

4) да буду редовно информирани о раду и резултатима рада,

5) да у заштити својих права користе помоћ Удружења.

Члан 20.

Обавезе чланова Удружења су:

1) да учествују у активностима Удружења,

2) да савјесно и одговорно извршавају повјерене послове и задатке у вези са радом и активностима Удружења,

3) да пропагирају дјелатност Удружења, а посебно значај његових програмских циљева,

4) да редовно извршавају преузете обавезе према Удружењу,

5) да се придржавају етичког кодекса Удружења и да своје понашање и изјаве прилагоде на начин да рад и циљеве Удржења адекватно представљају у свакој прилици када иступају као чланови Удружења.

Члан 21.

Облици одговорности чланова Удружења су:

1) јавна критика за неизвршавање дужности којима није нарушен углед Удружења или није настала знатна материјална штета,

2) укор,

3) опомена пред искључење за вишекратно неизвршавање дужности и обавеза,

4) искључење из Удружења у случају да члан теже повриједи статутарне одредбе или угрози углед Удружења, прекрши одредбе етичког кодекса Удружења, односно нанесе већу материјалну штету.

У сваком од наведених случајева Удружење има право на накнаду штете уколико је иста причињена.

VI ОРГАНИЗАЦИОНА СТРУКТУРА, ОРГАНИ УДРУЖЕЊА

Члан 22.

Органи Удружења су:

1) Скупштина,

2) Предсједник и Подтредсједник,

3) Надзорни одбор.

Органи из става 1. тачка 2, 3, овог члана бирају се на мандатни период од 4 (четири) године, са могућношћу поновног избора.

**(1) Скупштина Удружења**

Члан 23.

Скупштину Удружења чине сви оснивачи Удружења, са једнаким правом гласа.

Члана може на сједницама Скупштине мијењати представник на основу писане пуномоћи.

Скупштином предсједава Предсједник Скупштине Удружења кога именује Скупштина на вријеме од 4 године са могућношћу поновног избора, а Оснивачком Скупштином руководи Предсједавајући.

Поред оснивача чланови Скупштине, на приједлог Предсједника Удружења, могу постати и активни чланови који својим , залагањем, активним радом и доприносом остваривању циљева Удружења, одлуком Скупштине буду именовани за члана.

Скупштина доноси Пословник о раду којим ближе одређује начин свог рада.

Члан 24.

Скупштина Удружења:

1) доноси Статут, његове измјене и допуне и друге акте од значаја за рад и функционисање Удружења,

2) доноси одлуку о промјени назива и сједишта Удружења,

3) даје сагласност на правне радње предузете у име Удружења прије његовог уписа у регистар,

4) одлучује о припајању, раздвајању, трансформацији, престанку и другим статусним промјенама Удружења,

5) бира и разрјешава дужности Предсједника Удружења, Потпредсједника Удружења, Предсједника Скупштине и чланове Надзорног одбора,

6) прегледа и потврђује финансијски извјештај о раду припремљен од стране Предсједника Удружења,

7) доноси одлуке о прихватању и брисању из чланства, те одлуке да активни чланови по заслузи могу постати чланови Скупштине.

8) доноси одлуку о издавању захвалница и плакета,

9) доноси одлуку о новчаним средствима потребним за обављање одређених задатака,

10) доноси одлуку о броју, кориштењу, чувању, евидентирању и измјени изгледа печата,

11) усваја финансијски план,

12) доноси одлуку о оснивању нових подручних јединица, канцеларија и клубова,

13) доноси одлуку о изгледу знака и меморандума Удружења,

14) доноси одлуку о располагању имовином Удружења уколико иста буде радом Удружење стечена,

15) утврђује политику информисаности својих чланова као и јавности у раду Удружења,

16) рјешава и доноси одлуке по молбама, захтјевима и жалбама у другом степену,

17) утврђује политику развоја удружења,

18) одлучује о другим питањима која нису у надлежности другог органа.

Члан 25.

Скупштина се састаје у редовним и ванредним засједањима.

Редовна засједања Скупштине се држе једном годишње и она су извјештајна.

Ванредна Скупштина се заказује по потреби, а на захтјев:

1) Предсједника Удружења,

2) Надзорног одбора,

и

3) 1/3 (једне трећине) чланова Скупштине.

Скупштином предсједава и води Предсједник Скупштине Удружења.

У одсуству Предсједника Скупштине Скупштином предсједава лице које он одреди.

О раду Скупштине води се писани записник.

Записник се у случају потребе водити у аудио и видео форми.

У случају да се записник води и у аудио или видео форми након засједања се саставља извод из аудио записника у писаној форми.

Извод из аудио снимка и писани записник се потврђују на сљедећем засједању Скупштине.

Члан 26.

Скупштина се сазива писаним позивом, који садржи дневни ред Скупштине и који се доставља свим члановима Скупштине најкасније 3 дана прије засједања Скупштине.

Писани позив подразумијева и комуникацију електронском поштом.

Изузетно од става 1. овог члана Скупштина се може одржати и без претходног сазивања уколико су присутни сви чланови и уколико су сагласни са одржавањем Скупштине без позивања.

Скупштина се може одржати и електронским путем.

Скупштина пуноважно одлучује када сједници присуствује више од половине чланова Скупштине, осим у случајевима када је за доношење одлуке потребна квалификована двотрећинска већина.

У случају неодржавања Скупштине због недостатка кворума, заказује се друго засједање са даном одржавања у року од 3 дана. Кворум у овом случају представља 1/3 чланова.

У случају неодржавања друге Скупштине због непостојања кворума, заказује се треће засједање у року од 3 дана за које није потребан кворум.

Члан Скупштине, уколико из оправданих разлога није у могућности да присуствује засједању, свој глас за одлучивање по одређеном питању може дати писаним путем, телефоном или на други начин са обавезном писаном потврдом у року од три дана од дана засједања.

Кворум и правила гласања

Члан 27.

Одлуке и Закључци Скупштине доносе се надполовичном већином гласова присутних чланова, осим у случајевима када одлучује квалификованом већином гласова (2/3 гласова свих чланова) тј. у случајевима када:

1) врши измјене Статута и других општих аката,

2) доноси одлуку о расподјели средстава након престанка рада Удружења,

3) у случајевима одлучивања о раздвајању, припајању, трансформацији и престанку рада Удружења

4) доноси одлуку о располагању имовином велике вриједности,

5) одлуку о додјели захвалница и плакета члановима Удружења и другим физичким и правним лицима за посебан допринос раду Удружења.

6) гласање је јавно, осим ако Скупштина не одреди другачије.

**(2)Предсједник и Потпредсједник Удружења**

Члан 28.

Удружење представљају и заступају Предсједник и Потпредсједник Удружења.

Предсједник и Потпредјседник Удружења се бирају из реда чланова Удружења.

Предсједник Удружења:

1) активно спроводи одлуке Скупштине, остварује циљеве и усвојени програм Удружења,

2) руководи радом Удружења у складу са Статутом и усвојеном организацијом, планом и програмом рада,

3) заступа Удружење у правном промету,

4) проводи политику, закључке и друге одлуке које је донијела Скупштина,

5) управља и располаже имовином Удружења самостално до износа од 1.000,00 КМ, а имовином веће вриједности уз сагласност Скупштине,

6) подноси годишњи или периодични извјештај о свом раду Скупштини на усвајање,

7) разрјешава дужности Предсједника или Подрпресједника Удружења;

8) врши друге послове одређене Статутом.

Поред Предсједника Удружења, Удружење заступа и представља Потпредсједник који врши замјену Предсједника за сво вријеме његове спријечености у свим пословима из претходног става, као и пословима заступања Удружења у правном промету када се укаже потреба.

Члан 29.

Мандат Предсједника и Потпредсједника Удружења може престати и прије истека мандатног периода и то:

1) оставком,

2) разрјешењем од стране Скупштине на приједлог 2/3 чланова Скупштине Удружења,

3) брисањем из евиденције чланова и искључењем из чланства.

Именовање, права, овлаштења и ограничења Предсједника Удружења уписаће се у Јединствен регистар Удружења грађана који се води код Општинског суда у Бијељини.

**(3) Надзорни одбор**

Члан 30.

Надзорни одбор Удружења има 3 (три) члана и обавља сљедеће послове:

1) врши надзор над законитошћу и намјенским коришћењем и располагањем средствима,

2) прегледа финансијски извјештај о раду,

3) утврђује да ли се пословне књиге и друга документа Удружења воде уредно и у складу с прописима,

4) обавља и друге послове утврђене законом, оснивачким актом и Статутом.

Надзорни одбор подноси Скупштини извештај о резултатима надзора.

Члан 31.

Остали органи Удружења су обавезни поднијети Надзорном одбору финансијске извјештаје и извјештај о свом раду на захтјев Надзорног одбора.

Надзорни одбор има Предсједника кога именују чланови Надзорног одбора из реда својих чланова.

Мандат чланова Надзорног одбора је 4 (четири) године са могућношћу реизбора а може престати на сљедећи начин:

1) оставком,

2) разрјешењем од стране Скупштине на приједлог 1/3 чланова Удружења,

3) искључењем из чланства и брисањем из евиденције чланова .

VII НАЧИН ПОДНОШЕЊА ФИНАНСИЈСКОГ ИЗВЈЕШТАЈА И ИЗВЈЕШТАЈА О РАДУ

Члан 32.

Предсједник Удружења је обавезан подносити редовни финансијски извјештај и извјештај о раду једном годишње Скупштини Удружења и Надзорном одбору а ванредне извјештаје на захтјев Скупштине и Надозорног одбора.

VIII ИМОВИНА УДРУЖЕЊА, НАДЗОР НАД КОРИШТЕЊЕМ СРЕДСТАВА УДРУЖЕЊА

Члан 33.

Имовину Удружења чини сва покретна и непокретна, материјална и нематеријална имовина која је стечена:

1) добровољним прилозима, поклонима, куповином и из других извора у складу са Статутом и законом,

2) финансијским средствима из буџетских донација и пореза,

3) субвенција и уговора са физичким и правним лицима,

4) приходима од камата, дивиденди, добити од капитала, закупнина, хонорара и сличних извора пасивног прихода,

5) приходима стеченим путем остваривања циљева и активности Удружења и на друге законом одређене начине.

Удружење располаже својом имовином у складу са Статутом и законом.

Обим, намјена и расподјела финансијских средстава утврђује се финансијским планом (буџетом) за сваку годину.

Средства из става 1. овог члана користе се за финансирање активности Удружења, унапређивања основних програмских активности и административних и других трошкова који проистекну из рада Удружења, а по одлуци Скупштине.

Члан 34.

Надзор над законитошћу и намјенским коришћењем и располагањем средствима Удружења врши Надзорни одбор Удружења.

Члан 35.

Удружење је дужно водити пословне књиге и састављати финанасијске извјештаје у складу са законом.

Члан 36.

Органи Удружења су дужни да управљају имовином Удружења са пажњом доброг домаћина.

Члан органа Удружења не може гласати у стварима у којима његови имовински интереси, интереси његовог брачног друга или сродника до трећег степена, могу бити у супротности са имовинским интересима Удружења.

Дјелатност којом се стиче добит

Члан 37.

Удружење може прибављати средства обављајући и привредну дјелатност у складу са законом, имајући у виду да то није примарни циљ Удржења.

Добит остварена на овај начин може се користити искључиво за остваривање циљева Удружења, укључујући трошкове редовног рада Удружења и сопствено учешће у финансирању одређених пројеката.

IX ПОСТУПАК ЗА ИЗМЈЕНУ И ДОПУНУ СТАТУТА, ОВЛАШЋЕЊЕ И НАЧИН ДОНОШЕЊА ДРУГИХ ОПШТИХ АКАТА

Члан 38.

Измјене и допуне Статута може предложити 1/3 чланова Скупштине или предсједник Удружења.

Приједлог измјена и допуна Статута подноси се најмање 8 дана прије одржавања Скупштине.

Промјене статута су извршене ако је за промјену гласало најмање 2/3 од укупног броја чланова Скупштине.

Измјене и допуне Статута врше се по поступку по којем је Статут и донесен.

Члан 39.

Удружење може имати и друге опште акте, Правилник о раду удружења, Пословник о раду Скуштине и друга акта за којима се укаже потреба у току обављања дјелатности Удружења, о чему одлучује и доноси их Скупштина Удружења.

X ЗАСТУПАЊЕ

Члан 40.

Удружење заступају Предсједник и Потпредсједник, са ограничењем у заступању према члану 31. став 3. тачка 5. овог Статута а у погледу оптерећења и располагања са имовином Удружења преко износа од 5000 КМ без претходне сагласности Скупштине за располагање имовином велике вриједности.

Предсједник се именује на начин и има права и обавезе утврђене овим Статутом.

У случају одсуства Предсједника или немогућности заступања Удружење заступа Потпредсједник, као и у случајењвима када се укаже потреба за тим.

Предсједник и Потпредсједник се именују одлуком о именовању.

XI УСЛОВИ И ПОСТУПАК ЗА СПАЈАЊЕ, РАЗДВАЈАЊЕ, ТРАНСФОРМАЦИЈУ ИЛИ ПРЕСТАНАК УДРУЖЕЊА

Спајање, раздвајање, трансформација, оснивање подручних јединица, канцеларија и клубова Удржења и сарадња са другим удружењима и правним и физичким лицима.

Члан 41.

Удружење може извршити спајање с другим удружењем које има иста начела, циљеве и програмске задатке и обавља дјелатност у смислу члана 8., тако да таквим спајањем настане ново удружење.

Удружење се може трансформисати у фондацију, у складу са законом.

Одлуку о трансформацији Удружења из овог члана доноси Скупштина двотрећинском већином свих чланова.

Удружење може да оснива подручне јединице, канцеларије и клубове изван сједишта Удружења, о чему Скупштина доноси посебну одлуку.

Подручне јединице, канцеларије и клубови дјелују у складу са актима Удружења, на јединственим програмским начелима и опредјељењима и имају своје представнике о чему Скупштина доноси одлуку.

Удружење може закључивати споразуме о сарадњи, меморандуме са другим удружењима, организацијама, правним или физичким лицима уколико та сарадња доприноси бољем остваривању циљева ради којих је удружење основано.

Престанак удружења

Члан 42.

Удружење ће трајати све док обавља дјелатности у складу са циљевима за које је основано или док Скупштина Удружења не донесе одлуку о престанку Удружења.

Удружење престаје с радом у случајевима:

1) када то одлучи Скупштина Удружења двотрећинском већином гласова свих чланова Скупштине Удружења,

2) ако се утврди рјешењем надлежног министарства да је Удружење престало дјеловати, на основу закона.

3) у другим случајевима утврђеним Законом.

XII ПОСТУПАК РАСПОДЈЕЛЕ ПРЕОСТАЛЕ ИМОВИНЕ У СЛУЧАЈУ ПРЕСТАНКА РАДА УДРУЖЕЊА

Члан 43.

У случају престанка рада Удружења, преостала имовина припада свим активним члановима на једнаке дијелове.

XIII ЈАВНОСТ РАДА И ИНФОРМИСАЊА

Члан 44.

Јавност рада органа и тијела Удружења обезбјеђује се:

* јавним одржавањем сједница;
* информисањем чланства;
* објављивањем значајних одлука на интернет страници Удружења или су средствима јавног информисања;
* Јавним оглашавањем донијетих основних аката;
* Јавним иступањем својих чланова у средствима јавног информисања и др.

Члан 45.

Органи Удружења дужни су да на погодан начин обавјештавају јавност о заказаним сједницама и да омогуће присуство јавности на сједницама.

У посебним случајевима и околностима, органи могу донијети одлуку да раде на сједницама без присуства јавности, уз упознавање јавности о таквим одлукама.

XVI ЗАВРШНЕ ОДРЕДБЕ

Члан 46.

Удружење пружа једнаке услoвe свима, без директне или индиректне дискриминације на основу пола, расе, сексуалне оријентације, физичког недостатка, брачног стања, боје коже, језика, вјероисповијести, политичког или другог мишљења, националног, етничког или социјалног поријекла, везе са неком националном заједницом, имовине, статуса стеченог рођењем, броја година или неког другог статуса, положаја или околности.

Својим дjеловањем Удружење неће угрожавати животну средину и основна људска права како је то дефинисано међународним конвенцијама.

Члан 47.

Забрањено је директно или индиректно захтијевање, нуђење, давање или прихватање мита или неке друге недопуштене предности или њене могућности, којима се нарушава одговарајуће вршење било какве дужности или понашања очекиваних од примаоца мита.

Удружење ће развити антикорупционе механизме у свом раду кроз јасно дефинисане процедуре набавки и финансијског и наративног извјештавања.

Члан 48.

Сва унутрашња питања која нису уређена Статутом биће уређена правилницима, протоколима, пословницима и другим актима који доноси Скупштина.

Члан 49.

На остала питања која нису регулисана Статутом примјењиваће се одредбе Закона.

Члан 50.

Са садржином овог Статута упознати су оснивачи на оснивачкој Скупштини када су га и усвојили и то је датум његовог ступања на снагу.

Овај Статут налази се у Архиву Удружења и мора да буде доступан свим члановима Удружења.

Члан 51.

Овај Статут ступа на снагу даном његовог усвајања на Скупштини Удружења.

Члан 52.

Статут се објављује на огласној табли Удружења и доставља надлежном општинском органу управе.

**Удружење грађана „Родитељи ЗА права дјеце“**

**Број: 3/2021**

**Оснивачка скупштина**

**Удружења грађана**

**„Родитељи ЗА права дјеце“**

Предсједавајући Оснивачке Скупштине

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Јелена Сарафијан/